ΓΡΑΠΤΗ ΕΡΩΤΗΣΗ E-1455/97 υποβολή: Per Stenmarck (PPE) προς την Επιτροπή (28 Απριλίου 1997)

Θέμα: Αυτοκίνητα και ελεύθερος ανταγωνισμός

Επί του παρόντος συζητείται το θέμα επέκτασης της προστασίας των σχεδίων των ανταλλακτικών αυτοκινήτων για 25 χρόνια. Κάτι τέτοιο κινδυνεύει να έχει σοβαρές επιπτώσεις στον ανταγωνισμό και συνεπάγεται υψηλές δαπάνες για τους κατόχους ιδιωτικών αυτοκινήτων. Οι έρευνες στον τομέα αυτόν συμφωνούν με τις εμπειρίες σε άλλους τομείς 7 η απουσία ανταγωνισμού θα έχει ως άμεσο αποτέλεσμα την αύξηση των τιμών.

Προτίθεται η Επιτροπή να προωθήσει τον ελεύθερο ανταγωνισμό όσον αφορά τα ανταλλακτικά αυτοκινήτων;

Απάντηση του κ. Monti εξ ονόματος της Επιτροπής (9 Ιουλίου 1997)

Η οδηγία του Συμβουλίου και του Κοινοβουλίου σχετικά με την έννομη προστασία των σχεδίων και υποδειγμάτων ((COM (96) 66 )) που προτείνει η Επιτροπή και στην οποία αναφέρεται το Αξιότιμο Μέλος θα έπρεπε να προβλέπει μια δίκαιη ισορροπία μεταξύ ενός υψηλού βαθμού προστασίας των δικαιωμάτων βιομηχανικής και εμπορικής ιδιοκτησίας και της αρχής του ελεύθερου ανταγωνισμού στην εσωτερική αγορά. Η θέση αυτή ευθυγραμμίζεται εξάλλου με την πολιτική της Επιτροπής στον τομέα της απασχόλησης, των μικρομεσαίων επιχειρήσεων και της προστασίας των καταναλωτών. Με την προοπτική αυτή, η Επιτροπή είχε προβλέψει στην πρότασή της μια ρήτρα περί επισκευής (άρθρο 14) βάσει της οποίας τα ορατά συστατικά μέρη σύνθετων προϊόντων, όπως τα αυτοκίνητα οχήματα, είναι δυνατό να αναπαράγονται από ανεξάρτητες επιχειρήσεις με καταβολή δίκαιης και εύλογης αμοιβής στον δικαιούχο.

Το Συμβούλιο ενέκρινε ομόφωνα κοινή θέση στις 10 Ιουνίου 1997. Η εν λόγω θέση δεν περιλαμβάνει πλέον τη ρήτρα περί επισκευής, αλλά προβλέπει τη δυνατότητα για τα κράτη μέλη (μέσω ρήτρας δέσμευσης) να διατηρήσουν ή να θεσπίσουν οποιαδήποτε διάταξη η οποία θα παρεμποδίζει τη χρησιμοποίηση ανταλλακτικών που παράγουν ανεξάρτητες επιχειρήσεις με σκοπό την επισκευή σύνθετου προϊόντος έτσι ώστε να αποκαθίσταται η αρχική μορφή του.

Η Επιτροπή θεωρεί ότι η πρότασή της, όπως τροποποιήθηκε στην πρώτη ανάγνωση από το Κοινοβούλιο, ήταν κατάλληλη για να επιτύχει μια ισορροπία μεταξύ των συμφερόντων των παραγωγών αυτοκινήτων, αφενός, και των συμφερόντων των παραγωγών ανταλλακτικών, των ασφαλιστικών εταιρειών και των καταναλωτών, αφετέρου. Μολονότι η Επιτροπή είναι ικανοποιημένη ως προς την πρόοδο του σχεδίου στο σύνολό του, εκφράζει ωστόσο τη λύπη της σχετικά με τη θέση του Συμβουλίου όσον αφορά το συγκεκριμένο ζήτημα της ρήτρας περί επισκευής. Το κείμενο διαβιβάστηκε επί του παρόντος στο Κοινοβούλιο για τη δεύτερη ανάγνωση.

Σύμφωνα με την κοινή θέση του Συμβουλίου, εναπόκειτο επομένως στην αρμοδιότητα των κρατών μελών να ορίσουν επί του θέματος μέσω των εθνικών νομοθεσιών τους τους προσήκοντες όρους προς εφαρμογή στην επικράτειά τους. Εντούτοις, πρέπει να αναφερθούν ορισμένα σημαντικά σημεία στην κοινή αυτή θέση τα οποία δύνανται να συμβάλουν στην άμβλυνση του προβλήματος. Αφενός, το κατώφλι προστασίας («νεωτεριστικός» και «ατομικός χαρακτήρας») είναι σχετικά υψηλό και θα έπρεπε κατά συνέπεια να περιορίζει τον αριθμό των συστατικών μερών που δύνανται να τύχουν αυτής της προστασίας. Αφετέρου, το Συμβούλιο ενέκρινε το νέο άρθρο 3, παράγραφος 3 του σχεδίου της οδηγίας (ρήτρα «under the bonnet») σύμφωνα με το οποίο, όπως πρότεινε το Κοινοβούλιο, εξαιρούνται από την προστασία τα συστατικά μέρη που δεν είναι ορατά κατά τη συνήθη χρήση του σύνθετου προϊόντος (ο ορισμός της συνήθους χρήσης τροποποιήθηκε έτσι ώστε να διευρυνθεί το πεδίο). Τέλος, το Συμβούλιο προέβλεψε ένα άρθρο 18α το οποίο ορίζει ότι η οδηγία (το θέμα της ρήτρας περί επισκευής αναφέρεται επίσης ρητά) θα επανεξεταστεί από την Επιτροπή πέντε έτη μετά τη λήξη της προθεσμίας για τη μεταφορά της οδηγίας σε εθνικό δίκαιο. Στο πλαίσιο αυτό, η Επιτροπή θα ήταν ενδεχομένως σε θέση να προτείνει στο Κοινοβούλιο και το Συμβούλιο τις τροποποιήσεις που η εμπειρία θα καταδείκνυε ως αναγκαίες για την υλοποίηση της εσωτερικής αγοράς.